C 433/24
EL
Επίσημη Εφημερίδα της Ευρωπαϊκής Ένωσης
15.11.2022
Άρθρο 2 Πεδίο εφαρμογής Η παρούσα οδηγία ισχύει για εισηγμένες εταιρείες.
Η παρούσα οδηγία δεν εφαρμόζεται στις πολύ μικρές, μικρές και μεσαίες επιχειρήσεις (ΜΜΕ).
Άρθρο 3 Ορισμοί Για τους σκοπούς της παρούσας οδηγίας, ισχύουν οι ακόλουθοι ορισμοί: 1) «εισηγμένη εταιρεία»: εταιρεία που έχει την καταστατική της έδρα σε κράτος μέλος, οι μετοχές της οποίας είναι δεκτές προς διαπραγμάτευση σε ρυθμιζόμενη αγορά, κατά την έννοια του άρθρου 4 παράγραφος 1 σημείο 21 της οδηγίας 2014/65/ΕΕ, σε ένα ή περισσότερα κράτη μέλη, 2) «διοικητικό συμβούλιο»: διοικητικό, διαχειριστικό ή εποπτικό όργανο εισηγμένης εταιρείας, 3) «διευθυντικό στέλεχος»: μέλος συμβουλίου, συμπεριλαμβανομένου μέλους το οποίο είναι εκπρόσωπος των εργαζομένων, 4) «εκτελεστικό διευθυντικό στέλεχος»: μέλος του ενιαίου διοικητικού συμβουλίου που ασχολείται με την καθημερινή διαχείριση εισηγμένης εταιρείας ή, στην περίπτωση δυαδικού συστήματος διοίκησης, μέλος του διοικητικού συμβουλίου το οποίο ασκεί τις λειτουργίες διαχείρισης μιας εισηγμένης εταιρείας, 5) «μη εκτελεστικό διευθυντικό στέλεχος»: μέλος του ενιαίου διοικητικού συμβουλίου, εκτός των εκτελεστικών διοικητικών στελεχών, ή, στην περίπτωση δυαδικού συστήματος διοίκησης, μέλος του διοικητικού συμβουλίου το οποίο ασκεί τα εποπτικά καθήκοντα μιας εισηγμένης εταιρείας, 6) «ενιαίο διοικητικό συμβούλιο»: ενιαίο συμβούλιο που εκτελεί τόσο διαχειριστικά όσο και εποπτικά καθήκοντα μίας εισηγμένης εταιρείας, 7) «δυαδικό σύστημα διοίκησης»: σύστημα κατά το οποίο τα διαχειριστικά και εποπτικά καθήκοντα μιας εισηγμένης εταιρείας ασκούνται από χωριστά διοικητικά συμβούλια, 8) «πολύ μικρή, μικρή και μεσαία επιχείρηση» ή «ΜΜΕ»: εταιρεία που απασχολεί λιγότερους από 250 εργαζομένους και έχει ετήσιο κύκλο εργασιών που δεν υπερβαίνει τα 50 εκατομμύρια EUR ή ετήσιο ισολογισμό που δεν υπερβαίνει τα 43 εκατομμύρια EUR ή, για ΜΜΕ έχουσα την καταστατική της έδρα σε κράτος μέλος, το οποίο δεν έχει ως νόμισμα το ευρώ, τα ισοδύναμα ποσά στο νόμισμα του εκάστοτε κράτους μέλους.
Άρθρο 4 Εφαρμοστέο δίκαιο Αρμόδιο για τη ρύθμιση των θεμάτων που καλύπτονται από την παρούσα οδηγία σχετικά με ορισμένη εισηγμένη εταιρεία είναι το κράτος μέλος στο οποίο η συγκεκριμένη εταιρεία έχει την καταστατική της έδρα.
Το εφαρμοστέο δίκαιο είναι το δίκαιο του εν λόγω κράτους μέλους.
Άρθρο 5 Στόχοι σχετικά με την έμφυλη ισορροπία στα διοικητικά συμβούλια 1.
Τα κράτη μέλη διασφαλίζουν ότι οι εισηγμένες εταιρείες υποχρεούνται να επιτύχουν έναν από τους δύο ακόλουθους στόχους έως τις 30 Ιουνίου 2026: α) τα μέλη του υποεκπροσωπούμενου φύλου να κατέχουν τουλάχιστον το 40 % των θέσεων μη εκτελεστικών διευθυντικών στελεχών· β) τα μέλη του υποεκπροσωπούμενου φύλου να κατέχουν τουλάχιστον το 33 % όλων των διευθυντικών θέσεων, είτε εκτελεστικών είτε μη εκτελεστικών διευθυντικών στελεχών.
2. Τα κράτη μέλη διασφαλίζουν ότι οι εισηγμένες εταιρείες που δεν υποχρεούνται να επιτύχουν τον στόχο που ορίζεται στην παράγραφο 1 στοιχείο β) καθορίζουν επιμέρους ποσοτικούς στόχους με σκοπό να βελτιώσουν την έμφυλη ισορροπία μεταξύ εκτελεστικών διευθυντικών στελεχών.
Τα κράτη μέλη διασφαλίζουν ότι αυτές οι εισηγμένες εταιρείες θέτουν ως σκοπό την επίτευξη αυτών των ατομικών ποσοτικών στόχων έως τις 30 Ιουνίου 2026.